‘Rhodespark-aanvallers’ pleitRhodespark in Kensington, Johannesburg (Foto: ttruluck, panoramio.com) Drie mans wat daarvan beskuldig word dat hulle deel was van ŉ bende wat twee paartjies verlede jaar in Rhodespark in Kensington in Johannesburg aangeval het, het Dinsdag in die hooggeregshof in Palm Ridge verskyn. Die verhoor van Thabo Nkala (25), Admore Ndlovu (23) en Mduduzi Mathibela Lawrence (32) het Dinsdag in dié hof begin waar hulle teregstaan op aanklagte van moord, verkragting, seksuele aanranding, aanranding en roof. Die drie beskuldigdes het onskuldig gepleit op al die aanklagte teen hulle. Een van die vroue wat verkrag is, is as die staat se eerste getuie geroep. Sy het getuig haar broekie is met ŉ knipmes afgesny voordat sy verkrag is. Maroela Media het vroeër berig twee paartjies het op 17 Oktober 2015 in die Rhodespark gestap toe hulle deur ŉ groep van 12 mans voorgekeer is. Die verdagtes het die mans glo vasgebind en in die dam gegooi terwyl hulle een van die vroue verkrag het. Die ander vrou is glo seksueel aangerand voordat sy daarin kon slaag om te vlug. Albei die mans het verdrink. Nkala is ŉ paar dae ná die voorval in hegtenis geneem en het op 2 November vir die eerste keer in die hof verskyn, waarna die inhegtenisneming van die ander twee beskuldigdes gevolg het. Intussen het Monde Mbaqa, staatsaanklaer, Maandag in die hof gesê hy is ingelig dat ŉ vierde beskuldigde in verband met die saak in Zimbabwe in hegtenis geneem is. Die verhoor duur voort.